- కార్డు వాడకుండానే ఖాతాల్లో నగదు మాయం
-  'స్కిమ్మింగ్‌'తో డబ్బు కాజేస్తున్న హైటెక్‌ మోసగాళ్లు
- గుర్తించేందుకు కూడా వీలు లేకుండా టెక్‌ చోరీ
-  సంగతి తెలుసుకొనే లోపే ఖాతాలు ఖాళి
-  పిన్‌ నంబర్లు మార్చుకొమ్మంటున్న బ్యాంకులు
-  అప్రమత్తత అవసరమంటున్న నిపుణులు
                   నవతెలంగాణ, వాణిజ్య విభాగం: 'స్వయం చలిత నగదు వితరణ యంత్రాల' (ఏటీఎంల) మూలంగా డబ్బు పోగొట్టుకుంటున్న వారి సంఖ్య దేశ వ్యాప్తంగా అంతకంతకు పెరుగుతోంది. టెక్నాలజీని వాడుకొని కొన్ని ముఠాలు ఖాతాదారులకు తెలియకుండానే వారి ఖాతాల్లోంచి నగదును తస్కరించేస్తున్నాయి. దీంతో దేశ వ్యాప్తంగా బ్యాంకులు అప్రమత్తమయ్యాయి. ఏటీఎం మోసాలకు పాల్పడుతున్న వారు ఎక్కువగా కాపాలా లేని, జనసామర్థ్యం అధికంగా ఉండని ప్రాంతాలలోని ఏటీఎం కేంద్రాలు.. అక్కడ నిర్వహించే లావాదేవీలనే లక్ష్యంగా ఇలాంటి మోసాలకు పాల్పడుతున్నట్లుగా తేలుస్తోంది. దీంతొ ఏటీఎం కేంద్రంలో నగదు లావాదేవీలను నిర్వహించేటప్పుడు జాగ్రత్తగా వ్యవహరించాలని బ్యాంకింగ్‌ రంగ నిపుణులు సూచిస్తున్నారు. ఏటీఎం మోసాలు ఎక్కువగా స్కిమ్మింగ్‌ మూలంగా జరుగుతున్నట్లుగా వారు చెబుతున్నారు. దేశంలో ఎక్కువ మంది బ్యాంకు ఖాతాదారుల వద్ద బ్యాంకులు గతంలో జారీ చేసిన 'మ్యాగెటిక్‌ టేప్‌' ఆధారిత డెబిట్‌ లేదా క్రెడిట్‌ కార్డులు ఉన్నాయి. ఈ అంశాన్నే ఆసరాగా చేసుకొనే టెక్నాలజీ మోసగాళ్లు పరోక్ష నగదు అపహరణకు దిగుతున్నారు.
కార్డులో సమాచారం ఎలా చోరీ చేస్తారంటే..
ఏటీఎం యంత్రంలో మనం కార్డును ఇన్‌సర్ట్‌ చేసేందుకు ఉండే స్లాట్‌కు ముందుగా స్కిమ్మింగ్‌ ఎలక్ట్రానిక్‌ పరికరాలను ఏర్పాటు చేస్తారు. చూసే వారికి ఇవి ఏటీఎం యంత్రంలో భాగంగానే కనిపిస్తాయి. ఎంతో తీక్షణంగా గమనిస్తే గానీ ఈ స్కిమ్మింగ్‌ పరికరాలను గుర్తించలేని పరిస్థితి ఉంటుంది. చాలా మంది ఖాతాదారులు బిజీ జీవితంలో భాగంగా నగదు కోసం ఏటీఎం యంత్రాల వద్దకు వచ్చి కార్డు స్లాట్‌పై ఏర్పాటు చేసే స్కిమ్మింగ్‌ పరికరంగుండా కార్డును ఏటీఎం లోపలికి పంపుతారు. సరిగ్గా ఇదే సమయంలో మన కార్డుపై ఉన్న పూర్తి సమాచారం స్కిమ్మింగ్‌ పరికరంలోకి మనకు తెలియకుండానే నమోదైపోతుంది.
ఏటీఎం చుట్టు పక్కనే పిన్‌ రీడర్లు, బుల్లి కెమేరాలు..
స్కిమ్మింగ్‌ పరికరాలను ఏర్పాటు చేస్తున్న వారే ఏటీఎం పైభాగంలో గాని పక్కన ఉండే స్లిప్స్‌ ట్రేలలో గానీ, పిన్‌ నంబర్‌ కీప్యాడ్‌కు సమాంతరంగా గానీ చిన్నచిన్న కెమేరాలను, పిన్‌ రీడర్‌ పరికరాలను గానీ ఏర్పాటు చేస్తున్నట్లు సమాచారం. వీటి ద్వారా ఖాతాదారులు నొక్కే పిన్‌ నంబర్లను తెలుసుకుంటున్నారు. ఆ తరువాత స్కిమ్మింగ్‌ పరికరంలో కార్డు సమాచారాన్ని పిన్‌ నంబరుతో జోడించి ఖాతాదారుకు తెలియకుండానే వారి ఖాతాల్లోంచి నగదును ఆన్‌లైన్‌ రూపంలో వేరే ఖాతాల్లోకి తరలించుకుపోతున్నారు. ఆన్‌లైన్‌ చెల్లింపులు, షాపింగ్‌ చేయడం, డూప్లికేట్‌ కార్డును రూపొందించి కెమేరాల ద్వారా తస్కరించిన పిన్‌ నంబర్లతో షాపింగ్‌ జరపడం వంటి మోసాలకు పాల్పడుతున్నారు. విషయం తెలిసి ఖాతాదారు అప్రమత్తమయ్యేసరికి జరగాల్సిన నష్టం జరిగిపోతోందని బాధితులు వాపోతున్నారు.
పిన్‌ నంబర్లను మార్చుకోండి: బ్యాంకులు
ఇటీవలి కాలంలో ఏటీఎం మోసాలు అంతకంతకు పెరుగుతున్న నేపథ్యంలో హెచ్‌డీఎఫ్‌సీ బ్యాంక్‌, ఫెడరల్‌ బ్యాంక్‌, డీబీఎస్‌ తదితర బ్యాంకులు తమ ఖాతాదారులకు ఏటీఎం పిన్‌ నంబర్లను మార్చుకోవాలంటూ ఎస్‌ఎంఎస్‌ సందేశాలను అందిస్తున్నాయి. ఇలాంటి మోసాలు ఎక్కువగా నిరక్షరాస్యులు ధనికులు ఎక్కువగా ఉండే మారుమూల ప్రాంతాలు, సెక్యూరిటీ పెద్దగా ఉండని ఏటీఎంలే లక్ష్యంగా జరగుతున్నట్లుగా పోలీసుల విచారణలో తెలుతోంది. ఇప్పటికే ఇలాంటి కేసుల సంఖ్య అంతకంతకు పెరుగుతూ రోజూ రూ.లక్షల మొత్తంలో నగదు తస్కరించబడుతున్నట్లు సమాచారం. బ్యాంకులకూ ఈ విషయంలో ఫిర్యాదులు కూడా పెరుగుతున్నాయి. సంస్థాపరమైన పరపతి సమస్య దృష్ట్యా బ్యాంకులు ఈ విషయాన్ని బయటకు వెల్లడించేందుకు వెనకడుగు వేస్తున్నట్లు సమాచారం. ఇదే కాలంలో బ్యాంకులు నష్ట నివారణ చర్యలను మాత్రం వేగవంతం చేశాయి. ఈ విషయం గతంలోనే ఆర్‌బీఐ దృష్టికి వచ్చింది. దీంతో బ్యాంకులు మ్యాగెటిక్‌ స్ట్రైప్‌ కార్డుల జారీని నిలిపివేసి.. వాటి స్థానంలో సెక్యూరిటీ చిప్‌లతో కూడిన కార్డులను జారీ చేయాలని ఆర్‌బీఐ ఆదేశాలను జారీ చేసిన సంగతి తెలిసిందే.
ఈ జాగ్రత్తలు పాటిస్తే మేలు..
*  ప్రతి నెల లేదా మూడు నెలలకోసారైనా పిన్‌ నంబర్‌ను మార్చుకోవడం ఉత్తమం.
*  ఏటీఎంలలో నగదు వ్యవహారాలు జరిపేటప్పుడు జాగ్రత్తగా పరిసరాలను గమనించాలి.
*  నిర్వహణ లేని.. మారుమూల ప్రాంతాల్లో ఏర్పాటు చేసిన ఏటీఎంలను వాడకపోవడం మేలు.
*  పిన్‌ నంబర్‌ నొక్కేటప్పుడు కీప్యాడ్‌ను రెండో చేతితో మూసి ఉంచాలి. దీంతో పిన్‌ క్యాప్చర్‌ కెమేరాలున్నా పిన్‌ మరొకరికి తెలిసే అవకాశం తగ్గుతుంది.
*  ఏటీఎం లావాదేవీలకు సంబంధించి ప్రత్యేకంగా ఒక ఖాతాను ఏర్పాటు చేసుకొని అందులో సాధారణ ఖర్చులకు సరిపడా చిన్న మొత్తంలోనే నగదు నిల్వలను నిర్వహించడం మేలు.
*  ఏటీఎం ఆనుసంధానం ఉన్న ఖాతాలలో అధిక మొత్తంలో నగదు నిల్వలను ఉంచరాదు.
*  పాత ఏటీఎం కార్డుల స్థానంలో కొత్త సెక్యూరిటీ చిప్‌తో కూడిన కార్డులతో మార్చమని సంబంధిత బ్యాంకులను సంప్రదించడం ఉత్తమం.
మీ స్నేహితులకు రికమెండ్ చెయ్యండి